ደም ልገሳ የአዲስ ዓመት ስጦታ እንዲሆን ተጠየቀ

አዲስ ዓመት ሲመጣ ዘመድ ከዘመዱ ወዳጅ ከወዳጁ እንደየአቅሙ ስጦታ የሚለዋወጥበት ልማድ በደም ልገሳ ላይ ያተኮረ እንዲሆንም ተጠየቀ፡፡ብሔራዊ ደም ባንክ አገልግሎት ለሪፖርተር በላከው መግለጫ፣ ለ2010 ዓ.ም. 241 ሺሕ ዩኒት ደም ከበጎ ፈቀደኞች ለመሰብሰብ ያቀደ ሲሆን፣ ለዚህም ኅብረተሰቡ የበጎ ፈቃድ ደም ልገሳን እንደ አዲስ ዓመት ስጦታ በማሰብ፣ በደም ዕጦት ለሚቸገሩ ወገኖች እንዲደርስ አሳስቧል፡፡የብሔራዊ ደም ባንክ አገልግሎት ዋና ዳይሬክተር ብርሃኑ ሥዩም (ዶ/ር) እንዳሉት፣ በ2009 በጀት ዓመት በአገር አቀፍ ደረጃ 173,923 ዩኒት ደም የተሰበሰበ ሲሆን፣ የተሰበሰበውም በአገሪቱ በሚገኙ 24 የደም ባንኮች ነው፡፡ ይህም ዓምና ከተሰበሰበው ተመሳሳይ ወቅት ጋር ሲነፃፀር የ33,862 ዩኒት ደም ብልጫ አለው፡፡በየጤና ተቋማት ለሚገኙ ሕሙማን እንዲደርስ የሚሰበሰበውን ደም ሙሉ ለሙሉ ከበጎ ፈቃደኞች ለማድረግ በተሠራው ሥራም፣ 98.7 በመቶ ያህል ደም የተሰበሰበ ሲሆን፣ 1.3 በመቶ ያህሉ ከቤተሰብ ምትክ የተለገሰ እንደሆነ ዶ/ር ብርሃኑ ገልጸዋል፡፡የ2010 ዓ.ም. የአዲስ ዓመት ስጦታውንም የበጎ ፈቃድ ደም ልገሳ በየሦስት ወሩ በማድረግና አንድ ዩኒት ደም በመለገስ የሰው ሕይወት እንዲያተርፍ ኅብረተሰቡን ጠይቀዋል፡፡ከቤተሰብ ምትክ የደም ልገሳ ሙሉ ለሙሉ ባልተላቀቁት ጅግጅጋ፣ ሐረርና ድሬዳዋ በስተቀር በአብዛኛው የአገሪቱ ክፍሎች ከበጎ ፈቃደኞች የተሰበሰበ ደም በነፃ እየተሰራጨ መሆኑ ይታወቃል፡፡አንድ ሰው የሔፓታይተስ ቢ እና ሲ፣ ኤችአይቪና ሌሎች የአባለዘር በሽታዎች እንዲሁም በደም የሚተላለፉ ኢንፌክሽኖች ከሌሉበትና ደም ለመለገስ የተቀመጡ መስፈርቶችን ካሟላ በየሦስት ወሩ ወይም በ12 ሳምንታት አንድ ጊዜ፣ አንድ የደም ከረጢት ማለትም 350 ሚ.ሊ. ወይም 450 ሚ.ሊ. ሊለግስ ይችላል፡፡